KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL U LILL-QORTI TAL-AWDITURI

Sinteżi tal-kisbiet tal-ġestjoni tal-Kummissjoni fl-2012

1Introduzzjoni

L-Artikolu 317 tat-Trattat dwar il-Funzjonament tal-Unjoni Ewropea (TFUE), jagħti lill-Kummissjoni Ewropea r-responsabbiltà li timplimenta l-baġit tal-UE, fil-limiti tal-approprjazzjonijiet disponibbli u wara li tikkunsidra l-prinċipji ta' ġestjoni finanzjarja tajba. Huwa jipprevedi li l-Istati Membri jikkooperaw mal-Kummissjoni sabiex jassiguraw li l-approprjazzjonijiet jintużaw f'konformità ma' dawn il-prinċipji.

Il-Kulleġġ jiddelega l-implimentazzjoni operazzjonali tal-objettivi politiċi u tal-objettivi ta' ġestjoni lid-Diretturi Ġenerali u lill-Kapijiet tas-Servizz, li bħala "Uffiċjali Awtorizzanti b'Delega" (Authorising Officers by Delegation - AODs), jirċievu l-mezzi biex jaġixxu. Din l-organizzazzjoni ta' ġestjoni deċentralizzata hija kkaratterizzata minn definizzjoni ċara tar-responsabbiltajiet tal-atturi differenti. L-AODs ingħataw setgħa sħiħa biex jiddefinixxu l-aktar sistema ta' kontroll adegwata u effikaċi sabiex jiżguraw ġestjoni tajba u effiċjenti tar-riżorsi li huma responsabbli minnhom. Ir-RAA jikkostitwixxu l-mezz ewlieni li bih l-AODs jagħtu rendikont tal-ġestjoni tar-riżorsi umani u tar-riżorsi finanzjarji li huma responsabbli minnhom. L-AODs jirrappurtaw dwar il-prestazzjoni tad-dmirijiet tagħhom fir-RAA u jiddokumentaw kwalunkwe kwistjoni li tirriżulta mill-ġestjoni tagħhom li jkun hemm bżonn tinġieb għall-attenzjoni tal-Kulleġġ. Dawn ir-RAA jinkludu dikjarazzjoni ffirmata ta’ assigurazzjoni li tkopri, fost affarijiet oħra, il-legalità u r-regolarità tat-tranżazzjonijiet finanzjarji. Kull RAA jikkonferma b'mod espliċitu li l-Kummissarju/Kummissarji responsabbli ġie/ġew informat(i) dwar l-aspetti ewlenin tar-RAA, inkluż dwar kwalunkwe riżervi li l-AODs kien beħsiebhom jagħmlu, qabel l-aħħar firma tad-dikjarazzjoni ta' assigurazzjoni.

Dan ir-Rapport ta’ Sinteżi ġie adottat mill-Kulleġġ fil-5 ta’ Ġunju 2013 wara li saret diskussjoni dwaru.

2It-tisħiħ tal-kejl tal-prestazzjoni

2.1Il-kejl tal-prestazzjoni

Ir-RAA huma sors importanti ta’ informazzjoni, b’mod partikolari għall-Qorti tal-Awdituri u għall-Awtorità tal-Kwittanza. Il-Kummissjoni, bl-appoġġ tal-Parlament, tal-Kunsill u tal-Qorti tal-Awdituri, ilha taħdem sa mill-2011 biex turi l-importanza tal-kwalità tal-infiq u tal-valur miżjud tal-baġit tal-UE. Pereżempju, hija ppreżentat rapport komprensiv dwar il-valur miżjud tal-infiq tal-UE sabiex tappoġġja l-proposti tagħha għall-ġenerazzjoni l-ġdida ta’ programmi li jaqgħu taħt il-Qafas Finanzjarju Pluriennali li jmiss.

L-istruzzjonijiet permanenti għar-RAA tal-2012, jirrikjedu li l-AODs japprofondixxu r-rappurtar tagħhom dwar kif għamlu użu mir-riżorsi finanzjarji u umani allokati lilhom sabiex jinkisbu l-objettivi tal-politika stabbiliti mill-Kulleġġ, u dwar kif dawn il-politiki ġġeneraw valur miżjud għas-soċjetà tal-UE. B’dan il-mod il-Kummissjoni qiegħda tiżviluppa progressivament kultura orjentata lejn il-prestazzjoni li se tieħu diversi snin biex issir kompletament effettiva, parzjalment minħabba li jridu jiġu żviluppati għodod statistiċi ġodda u għodod oħra. Għaldaqstant, id-dibattitu dwar l-eliġibbiltà u r-regolarità tal-pagamenti, filwaqt li jibqa’ ċentrali, se jkun ikkomplementat minn dibattitu fuq il-prestazzjoni ta’ politiki u l-Kummissjoni trid tkun ippreparata biex tirrispondi b’mod xieraq għal dan l-iżvilupp il-ġdid.

Il-Kummissjoni tagħti struzzjonijiet lis-servizzi tagħha biex japprofondixxu l-qafas ta’ prestazzjoni li għandu jservi ta' pedament għar-RAA futuri kollha. Qafas bħal dan jikkonsisti f’kultura orjentata lejn il-prestazzjoni fl-organizzazzjoni kollha, fl-istabbiliment ex ante tal-objettivi, f'monitoraġġ regolari, fil-kejl ex post u fir-rappurtar tal-kisbiet. Hi tagħti struzzjonijiet lis-Segretarjat Ġenerali u lid-Direttorat Ġenerali għall-Baġit biex jinkludu elementi tar-rappurtar dwar il-prestazzjoni fl-istruzzjonijiet permanenti għar-RAA tal-2013 u għall-pjanijiet ta' ġestjoni tal-2014.

Ir-rappurtar dwar il-prestazzjoni għandu jiffoka fuq il-ħtiġijiet reali tal-partijiet interessati u għandu jsaħħaħ id-dikjarazzjoni tal-assigurazzjoni permezz ta' informazzjoni dwar “l-ekonomija”, “l-effikaċja” u “l-effiċjenza” ta’ attivitajiet finanzjarji u mhux finanzjarji. Ir-rekwiżiti għandhom ikunu flessibbli biżżejjed biex jirriflettu n-natura differenti tal-attivitajiet tas-servizzi.